CELEX: 32020D1358
Language: fi
Date: 2020-09-28 00:00:00
Title: Komission täytäntöönpanopäätös (EU) 2020/1358, annettu 28 päivänä syyskuuta 2020, Euroopan parlamentin ja neuvoston direktiivin 2009/103/EY soveltamisesta sellaisten moottoriajoneuvojen käyttöön liittyvän vastuun varalta otettavaa vakuutusta koskevien tarkastusten osalta, joiden pysyvä kotipaikka on Bosnia ja Hertsegovinassa (ETA:n kannalta merkityksellinen teksti)

29.9.2020   
               
               
                  FI
               
               
                  Euroopan unionin virallinen lehti
               
               
                  L 314/66
               
            
         KOMISSION TÄYTÄNTÖÖNPANOPÄÄTÖS (EU) 2020/1358,
         annettu 28 päivänä syyskuuta 2020,
         Euroopan parlamentin ja neuvoston direktiivin 2009/103/EY soveltamisesta sellaisten moottoriajoneuvojen käyttöön liittyvän vastuun varalta otettavaa vakuutusta koskevien tarkastusten osalta, joiden pysyvä kotipaikka on Bosnia ja Hertsegovinassa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon moottoriajoneuvojen käyttöön liittyvän vastuun varalta otettavasta vakuutuksesta ja vakuuttamisvelvollisuuden voimaansaattamisesta 16 päivänä syyskuuta 2009 annetun Euroopan parlamentin ja neuvoston direktiivin 2009/103/EY (1) ja erityisesti sen 2 artiklan b alakohdan yhdessä sen 8 artiklan 2 kohdan kanssa,
         sekä katsoo seuraavaa:
         
                     (1)
                  
                  
                     Direktiivin 2009/103/EY 8 artiklan 1 kohdan toisen alakohdan mukaan ajoneuvot, joilla on pysyvä kotipaikka kolmannessa maassa, rinnastetaan tällaisten ajoneuvojen käyttöön liittyvän vastuun varalta otettavaa pakollista vakuutusta koskevien asiakirjojen osalta ajoneuvoihin, joilla on pysyvä kotipaikka unionissa, jos kaikkien jäsenvaltioiden kansalliset toimistot erikseen, kukin oman pakollista vakuutusta koskevan kansallisen lainsäädäntönsä mukaisesti, takaavat tällaisten ajoneuvojen niiden alueella aiheuttamia vahinkoja koskevien korvausvaatimusten käsittelyn.
                  
               
                     (2)
                  
                  
                     Direktiivin 2009/103/EY 2 artiklassa asetetun ehdon mukaan kyseisen direktiivin 8 artiklan soveltaminen ajoneuvoihin, joiden pysyvä kotipaikka on kolmannessa maassa, edellyttää jäsenvaltioiden kansallisten vakuutuksenantajien toimistojen ja kyseisen kolmannen maan kansallisen vakuutuksenantajien toimiston välistä sopimusta. Lisäksi jotta mainitun direktiivin 8 artiklaa voitaisiin soveltaa tällaisiin ajoneuvoihin, komissio vahvistaa myös päivämäärän, jona tätä säännöstä aletaan soveltaa kyseisiin ajoneuvoihin, sekä ajoneuvotyypit, joihin tätä säännöstä sovelletaan, todettuaan läheisessä yhteistyössä jäsenvaltioiden kanssa, että edellä tarkoitettu sopimus on tehty.
                  
               
                     (3)
                  
                  
                     Euroopan talousalueen jäsenvaltioiden ja muiden assosioituneiden valtioiden kansalliset vakuutuksenantajien toimistot tekivät 30 päivänä toukokuuta 2002 sopimuksen, jonka mukaan korvausvaatimusten, jotka johtuvat niiden alueella tapahtuneista sellaisten ajoneuvojen aiheuttamista liikennevahingoista, joiden pysyvä kotipaikka on kyseisen sopimuksen muiden sopimuspuolten alueella, käsittely taataan riippumatta siitä, ovatko ajoneuvot vakuutettuja (jäljempänä ’sopimus’).
                  
               
                     (4)
                  
                  
                     Jäsenvaltioiden sekä Andorran, Islannin, Norjan, Serbian ja Sveitsin kansalliset vakuutuksenantajien toimistot allekirjoittivat 13 päivänä kesäkuuta 2019 sopimuksen lisäyksen nro 2, jolla sopimus ulotetaan koskemaan Bosnia ja Hertsegovinan kansallista vakuutuksenantajien toimistoa. Kyseisessä lisäyksessä määrätään käytännön järjestelyistä, jotka mahdollistavat vakuutustarkastusten poistamisen sopimuksessa mainituilta ajoneuvoilta, joiden pysyvä kotipaikka on Bosnia ja Hertsegovinan alueella ja jotka kattavat kaikki ajoneuvotyypit kyseisessä maassa rekisteröityjä sotilasajoneuvoja lukuun ottamatta.
                  
               
                     (5)
                  
                  
                     Sen vuoksi kaikki moottoriajoneuvojen käyttöön liittyvän vastuun varalta otettavaa vakuutusta koskevien direktiivin 2009/103/EY mukaisten tarkastusten lakkauttamisen ehdot täyttyvät niiden ajoneuvojen osalta, joiden pysyvä kotipaikka on Bosnia ja Hertsegovinassa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Jäsenvaltioiden on 19 päivästä lokakuuta 2020 alkaen pidättäydyttävä tarkastamasta sellaisten kaikentyyppisten ajoneuvojen liikennevakuutuksia, joiden pysyvä kotipaikka on Bosnia ja Hertsegovinan alueella, lukuun ottamatta kyseisessä maassa rekisteröityjä sotilasajoneuvoja, niiden saapuessa unioniin.
         
         
            2 artikla
            Jäsenvaltioiden on ilmoitettava komissiolle välittömästi tämän päätöksen soveltamiseksi toteutetut toimenpiteet.
         
         
            3 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 28 päivänä syyskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 263, 7.10.2009, s. 11.